Stanovisko
hlavného kontrolóra k návrhu Záverečného účtu obce Čerín za rok 2017



V zmysle § 18f, ods. 1, písm. c) zákona č. 369/1990 Zb. O obecnom zriadení v platnom znení predkladám odborné stanovisko k návrhu záverečného účtu obce Čerín za rok 2017.

Pri vypracovaní tohto materiálu som vychádzal z nasledujúcich  podkladov: 
· z rozpočtu obce Čerín na rok 2017 ako aj zo zmien rozpočtu vykonaných rozpočtovými opatreniami  
· zo súvahy ku dňu 31.12.2017
· z výkazu ziskov a strát ku dňu 31.12.2017
· z návrhu Záverečného účtu za rok 2017
· z Poznámok k účtovnej závierke ku dňu 31.12.2017

1. Súlad  so všeobecne záväznými predpismi

Návrh záverečného účtu obce Čerín za rok 2017 bol spracovaný v súlade so zákonom č. 583/2004 Z.z. o rozpočtových pravidlách územnej samosprávy v platnom znení (ďalej len Zákon). 

V zmysle § 16, ods. 5 Zákona, povinnou súčasťou záverečného účtu sú najmä:

· údaje o plnení rozpočtu v členení podľa § 10 ods. 3 v súlade s rozp. klasifikáciou, tj. na 
 bežný rozpočet, kapitálový rozpočet a rozpočet finančných operácií – bod 2,3 predloženého    materiálu
· bilancia aktív a pasív – bod 6 predloženého materiálu  
· prehľad o stave a vývoji dlhu –  bod 7 predloženého materiálu
- údaje o hospodárení príspevkových organizácií v ich pôsobnosti – bod 8 predloženého    materiálu -  obec k 31.12.2017 nemá   zriadené žiadne príspevkové organizácie 
- prehľad o poskytnutých dotáciách podľa jednotlivých príjemcov – bod 9 predloženého materiálu
- údaje o nákladoch a výnosoch podnikateľskej činnosti – bod 10 predloženého materiálu  
· hodnotenie plnenia programov obce – obec zostavuje rozpočet bez programovej štruktúry

Záverečný účet obce Čerín obsahuje všetky zákonom predpísané náležitosti

1. Dodržanie informačnej povinnosti zo strany obce

Návrh záverečného účtu obce bol verejne sprístupnený na úradnej tabuli obce ako aj na internetovej stránke obce v zákonom stanovenej lehote, t.j. najmenej 15 dní pred jeho schválením v súlade s § 9 ods. 2 zákona č. 369/1990 Zb. a § 16,odsek 9 zákona č. 583/2004 Z.z., konkrétne dňa 16.05.2018.



1.      Dodržanie povinnosti auditu zo strany obce

V zmysle § 16,ods. 3 Zákona je obec povinná si nechať overiť účtovnú závierku audítorom. V zmysle § 19, odst. 3  zákona   431/2002  Z.z.  o účtovníctve  musí byť  závierka  overená   do
1 roka po ukončení účtovného obdobia. Uvedenú povinnosť si obec splnila, nakoľko dňa 14.05. 2018  prebehol na obecnom úrade audit, na základe ktorého audítorka Ing. Cibulová Daniela s č. licencie 061 vydala Správu nezávislého audítora, ktorá bude predložená na dnešnom obecnom zastupiteľstve.

1. Výsledok hospodárenia

Obec Čerín v roku 2017 hospodárila nasledovne, v nadväznosti na rozpočet  roku 2017, ktorý bol schválený obecným zastupiteľstvom Uznesením č. 43/2016 dňa 16.12.2016.  

V priebehu rozpočtového roka obec sledovala vývoj príjmov a výdavkov rozpočtu, aby zabezpečila jeho vyrovnanosť ku koncu rozpočtového roka. Preto bolo potrebné v sledovanom období vykonať nevyhnutné zmeny rozpočtu, a to:

Uznesením č. 27/2017 zo dňa 21.08.2017 - rozpočtové opatrenia č. 1,2 /2017
Uznesením č. 36/2017 zo dňa 15.12.2017 - rozpočtové opatrenia č. 3,4 /2017

Na základe uvedených Uznesení  bol vykonaný presun rozpočtových prostriedkov v rámci schváleného rozpočtu, pričom sa nemenili celkové príjmy ani celkové výdavky v zmysle § 14 ods. 2 písmena b) zákona č. 583/2004 Z. z. o rozpočtových pravidlách územnej samosprávy



Záverečný účet obce Čerín za rok 2017
(v €)

	PRÍJMY SPOLU
	                                                    223 672,40

	VÝDAVKY SPOLU
	                                                    223 333,69

	Výsledok rozpočtového hospodárenia obce za rok 2017 - prebytok
	                                                      
                                                           338,71            



z toho


	Celkové bežné príjmy 
	                                                    223 672,40

	Celkové bežné výdavky
	                                                    216 982,68



	Prebytok bežného rozpočtu
	                                                        6 689,72



Najvýznamnejšiu časť príjmov bežného rozpočtu, a to až 152 137,62 €, tvorili podielové dane, ďalej miestne dane, ako sú daň z nehnuteľností vo výške 23 071,70 €, poplatok za komunálny odpad a drobné stavebné odpady vo výške 8 479,93 €, príjem za predaj výrobkov, tovarov a služieb v sume 6 032,49 € a poplatky MŠ a ŠJ v celkovej výške 8 289,65 €. Súčasťou príjmovej časti rozpočtu boli aj transfery zo ŠR vo výške 9 456,82 €, ktoré boli účelovo viazané a určené na zabezpečení činnosti obce v oblasti preneseného výkonu štátnej správy /matrika, stavebný úrad, voľby do VUC, výchova a vzdelávanie pre MŠ ...../.

Vo výdavkovej časti bežného rozpočtu boli finančné prostriedky použité predovšetkým na zabezpečenie chodu obce, výdavky v oblasti kultúry a športu, cestnej infraštruktúry, odpadového hospodárstva, verejného osvetlenia, materskej škôlky a školskej jedálne. Súčasťou bežných výdavkov boli aj výdavky na financovanie prenesených kompetencií




	Celkové kapitálové príjmy
	                                                                0,00

	Celkové kapitálové výdavky
	                                                      6 351,01



	Schodok kapitálového rozpočtu
	                                                      - 6 351,01



Príjmy kapitálového rozpočtu obce v roku 2017 neboli realizované.
 
Jednotlivé položky kapitálových výdavkov tvorili predovšetkým výdavky na ochranu pred požiarmi v sume 1 312,00 €, financovanie realizácie autobusovej zastávky vo výške 2 450,30 a výdavky na rekonštrukciu zvonice v celkovej výške  1 400,00 €.

Nakoľko schodok kapitálového rozpočtu je zo zákona možno okrem iného vyrovnať prebytkom bežného rozpočtu daného roku, výsledok hospodárenia  za rok 2017,   je prebytok vo výške 338,71 €.


	Príjmy finančných operácií
	                                                               0,00

	Výdavky finančných operácií
	                                                               0,00



	Hospodárenie z finančných operácií
	                                                               0,00









Finančné usporiadanie rozpočtového hospodárenia

	Prebytok bežného rozpočtu
	                                                      6 689,72

	Schodok kapitálového rozpočtu
	                                                   -  6 351,01 

	Hospodárenie  finančných operácií
	                                                             0,00

	Rozpočtové hospodárenie obce
	                                                         338,71

	Odpočet nevyčerpaných prostriedkov zo ŠR  
	                                                             0,00     

	Vylúčenie fin. prostriedkov pre tvorbu RF 
	                                                             0,00

	Prebytok rozpočtu po usporiadaní pre tvorbu RF
	                                                      + 338,71




 


5. Záver

V súlade s § 16, odsek 10 Zákona odporúčam obecnému zastupiteľstvu schváliť Návrh záverečného účtu obce Čerín za rok 2017 s nasledovným výrokom:

Obecné zastupiteľstvo schvaľuje celoročné hospodárenie bez výhrad

